Gratis universiteitstudie: Kommissie aangewysArgieffoto: Twitter ŉ Kommissie van ondersoek is deur pres. Jacob Zuma aangewys om die befondsing van universiteite, asook moontlike gratis tersiêre onderwys, te ondersoek. Suid-Afrika is in 2015 geruk deur studentebetogings wat verskeie universiteite tot stilstand gedwing het. Studente het betoog teen onder meer klasgelde. Zuma het verlede jaar ŉ 0%-styging in klasgelde vir die huidige akademiese jaar aangekondig. Die regering en universiteite het ná ŉ vergadering tussen die presidensie en visekanseliers van die universiteite, onderneem om gesamentlik vir die tekort wat die 0%-verhoging op die universiteite se lopende rekenings veroorsaak, pa te staan. Die kommissie sal gelei word deur regter Jonathan Arthur Heher, wat bygestaan sal word deur adv. Gregory Ally en Leah Thabisile. Volgens die presidensie moet die kommissie “die moontlikheid van gratis universiteitsonderrig vir studente ondersoek en aanbevelings aan die president maak”. Die kommissie moet hul verslag en aanbevelings binne agt maande voltooi en hul finale verslag binne tien maande gereed hê.